Die ATKV kry nuwe besturende direkteur | Maroela Media
Deidre Le Hanie . Foto: Verskaf
Die ATKV het bekend gemaak Deidre Le Hanie is aangestel as sy nuwe besturende direkteur van 1 Junie 2017 af. Sy sluit reeds op 1 April 2017 by die maatskappy aan.
Sy volg Japie Gouws, wat aan die einde van Mei 2017 die tuig neerlê, op.
Le Hanie was sedert 1998 verbonde aan Bytes Managed Solutions, deel van die Altron-groep. Sy was tot Desember 2004 die finansiële direkteur van die maatskappy en van Januarie 2005 tot Februarie 2016 die besturende direkteur.
Bytes Managed Solutions verskaf inligtingstegnologie-oplossings en dienste aan hoofstroomkleinhandelaars, banke, brandstofmaatskappye en die gasvryheidsbedryf in Suid-Afrika en Afrika. Le Hanie het 'n belangrike rol gespeel in die vestiging en groei van die maatskappy tot 'n instelling met 'n omset van R1,5 miljard en 'n personeelkorps van meer as 1 300.
Sy het verskeie toekennings ontvang en was die eerste vrou wat as finansiële direkteur en besturende direkteur in die Altron-groep gedien het. Le Hanie was betrokke by die suksesvolle regruk van drie maatskappye gedurende haar termyn as besturende direkteur.
Le Hanie skryf haar sukses by Bytes Managed Solutions toe aan onder meer die toewyding en die belegging in die personeelontwikkeling, asook die implementering van meganismes om vernuwing aan te moedig en uitnemendheid te beloon.
Sy het die ATKV se rol in Suid-Afrika beklemtoon en gesê sy sien baie uit daarna om by te dra tot die suksesse en die rol van die ATKV in die toekoms. Sy het vind diep aanklank met die visie van die ATKV en is opreg dankbaar vir die geleentheid om deel van hierdie besonderse omgewing te wees. Sy het geen twyfel dat dit haar lewe gaan verryk nie.
Anton Redelinghuis, voorsitter van die ATKV-direksie, het Le Hanie gelukgewens met haar aanstelling en haar sterkte toegewens in haar nuwe posisie by die ATKV.
Dis goed en wel maar sal sy omsien na die Afrikaanse kultuur en dít bevorder dis mos waarvoor die ATKV staan. Kan sy Afrikaans praat.
Mooi advertensie vir haar vorige werksplek! En presies hoe en met wie se geld bekostig doe ATKV sulke "hoë vlak" verwysings? Regruk spesialis?
Nou wat op aarde sou die rede wees waarom hierdie vrou se Afrikanerskap betwyfel word?
Meeste kleurlinge praat ook Afrikaans en is christene. So watse regstellende aksie is dít dat n wit persoon die pos kry?
Sy is 'n puik keuse en voorwaar erg vir Afrikaans. Ek werk al 14 Jaar vir die Bytes Groep. Ek kan getuig dat sy beslis 'n GROOT verskil in ATKV en ook vir elke Suid-Afrikaner gaan maak… Baie geluk Deidre ons is trots op jou.